HU Az Európai Unió Hivatalos Lapja C 57/11

Módosítás iránti kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

2013/C 57/07

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra.

MÓDOSÍTÁS IRÁNTI KÉRELEM

A TANÁCS 510/2006/EK RENDELETE

a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról (2)

MÓDOSÍTÁS IRÁNTI KÉRELEM A 9. CIKK ALAPJÁN

„PIMENT D'ESPELETTE”/„PIMENT D'ESPELETTE-EZPELETAKO BIPERRA”

EK-sz.: FR-PDO-0105-0131-04.04.2011

OFJ ( ) OEM ( X )

1. A termékleírásnak a módosítás által érintett szakaszai:

—  A termék elnevezése — ☒ A termék leírása — ☒ Földrajzi terület — ☒ A származás igazolása — ☒ Az előállítás módja —  Kapcsolat — ☒ Címkézés — ☒ Nemzeti előírások —  Egyéb

2. A módosítás(ok) típusa:

— ☒ Az egységes dokumentum vagy az összefoglaló lap módosítása —  Olyan bejegyzett OEM vagy OFJ termékleírásának módosítása, amelynek esetében sem az egységes dokumentumot, sem az összefoglaló lapot nem tették közzé —  A termékleírás oly módon történő módosítása, amely nem teszi szükségessé a közzétett egységes dokumentum módosítását (az 510/2006/EK rendelet 9. cikkének (3) bekezdése) —  A termékleírás hatóságilag elrendelt, kötelező egészségügyi vagy növény-egészségügyi intézkedések miatti átmeneti módosítása (az 510/2006/EK rendelet 9. cikkének (4) bekezdése)

3. Módosítás(ok):

— Frissültek a tagállam illetékes szervére vonatkozó adatok.

— A termék leírása: az illatra vonatkozó kritériumok tévedésből kerültek be az eredeti termékleírásba, ezért a módosított változatból kimaradtak. A leírás pontosításra került és kiegészült a termék jellemzésére szolgáló, a bejegyzett eredetmegjelöléshez (appellation d’origin contrôlée, AOC) kapcsolódó nemzeti jogszabályszövegekben (nevezetesen az AOC-rendeletben, az alkalmazásra vonatkozó gyakorlati szabályozásban és a termékengedélyezési rendeletben) meghatározott alábbi elemekkel: — mind a friss, mind a füzérbe fűzött egész fűszerpaprika héja sima, — a paprikapor finomra őrölt (a szemcseméret legfeljebb 5 mm), jellegzetes érzékszervi tulajdonságokkal rendelkezik, színe a narancssárgás és a barnáspiros között változik, nedvességtartalma 12 %-nál alacsonyabb.

— Földrajzi terület: a termékleírás további részletekkel egészült ki a meghatározott földrajzi területen végrehajtandó műveletek (termelés, feldolgozás, csomagolás) felsorolása, valamint a parcellák azonosítására szolgáló eljárás tekintetében. E kiegészítésre az eredetmegjelölésre vonatkozó rendelet kapcsolódó részeinek változatlan megszövegezésben való átvétele révén került sor.

— A származás igazolása: a rovat kiegészült az eredetmegjelöléssel ellátott termék eredetének és nyomonkövethetőségének ellenőrzésével és garantálásával kapcsolatos rendelkezésekkel, amely rendelkezések a Franciaországban bejegyzett eredetmegjelölések ellenőrzésére vonatkozó szabályozás reformját követően módosultak.

— Az előállítás módja: a bejegyzett eredetmegjelölést meghatározó nemzeti jogszabályok figyelembevételével a rovat új elemekkel egészült ki a következők tekintetében: a fajták ismertetése, az ültetéssel és a termesztéssel kapcsolatos, a parcella szintjén megállapított előírások (a termesztéshez igénybe vett parcellákon kizárólag a szóban forgó eredetmegjelöléssel ellátandó fűszerpaprika termeszthető, a talajtakaró fóliák legfeljebb két egymás melletti sort fedhetnek le, az ültetési távolság legalább 40 cm, tilos iszapot, városi komposztot és szennyvíztisztító telepekről származó maradékanyagokat használni), az öntözésnek a július 15-ét követő időszakra történő engedélyezésére vonatkozó feltételek, a nem szőtt fátyolfóliának a fagy elleni védekezés céljából történő használata, a rendszeres növényvédelmi kezelés tilalma, a hozam kiszámításának szabályai (egy paprika átlagsúlya 35 gramm, az egy kg paprikaőrlemény előállításához szükséges paprikamennyiség 8 kg), a termés betakarítása, válogatása (csak a száraz, tiszta, szennyeződéstől mentes paprikák használhatók fel, a sérült, kirepedt, rothadásnak indult paprikákat ki kell zárni, a betakarítás és a válogatás között legfeljebb 48 óra telhet el), szárítás (tilos a sütőben történő szárítás és mindennemű drasztikus szárítási módszer alkalmazása, a paprikát természetes módszerrel kell szárítani, kizárólag fűtési rendszer alkalmazása nélküli szellőztetés engedélyezett). A módosított termékleírás egyértelmű rendelkezést tartalmaz arra vonatkozóan, hogy az őrlemény formájában értékesített Piment d'Espelette a vákuumcsomagolás mellett üvegben kiszerelve is forgalmazható.

— Címkézés: az „appelation d’origine contrôlée” és az „AOC” jelölések törlésre kerülnek, ugyanakkor kötelezővé válik az európai uniós OEM-jelzés feltüntetése.

— Nemzeti előírások: a nemzeti előírások kiegészülnek a francia szabályozás által megkövetelt, a főbb ellenőrizendő pontokat és a hozzájuk kapcsolódó értékelési módszert tartalmazó táblázattal.

EGYSÉGES DOKUMENTUM

A TANÁCS 510/2006/EK RENDELETE

a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról (3)

„PIMENT D'ESPELETTE”/„PIMENT D'ESPELETTE-EZPELETAKO BIPERRA”

EK-sz.: FR-PDO-0105-0131-04.04.2011

OFJ ( ) OEM ( X )

1. Elnevezés:

„Piment d'Espelette”/„Piment d'Espelette-Ezpeletako Biperra”

2. Tagállam vagy harmadik ország:

Franciaország

3. A mezőgazdasági termék vagy élelmiszer leírása:

3.1. A termék típusa:

1.8. osztály (fűszer)

3.2. A termék leírása, amelyre az 1. pontban található elnevezés vonatkozik:

A „Piment d’Espelette”/„Piment d’Espelette-Ezpeletako Biperra” oltalom alatt álló eredetmegjelölés a „Capsicum annuum” fajba tartozó friss, egész paprika, füzérbe font egész paprika és az abból készült őrlemény megjelölésére szolgál. A paprikák termesztéséhez felhasznált vetőmag a Gorria fajtához vagy valamely, a következő fajtatípusnak megfelelő fajtához tartozik: évelő lágyszárú növény, amely 80 cm-es magasságot is elérhet. Levelei váltakozó állásúak, tagolatlanok, ovális alakúak. Fehér virágai egyesével helyezkednek el a levelek hónaljában. Termése húsos, csüngő állású, kúp alakú, a termés színe érett állapotban piros. A termés belseje három, a paprika felső részénél egymástól nem teljesen elkülönülő üregre oszlik, amelyekben számos mag található. A termelők a saját gazdaságukból származó vetőmagokat is használhatják.

A „Piment d’Espelette”-et erőteljes illat jellemzi, amelyben a gyümölcsös és/vagy a pörkölt aromák dominálnak; ezeket az aromákat – amelyek általában a szájpadláson érzékelt, meglehetősen, de nem égetően csípős ízzel kapcsolódnak össze – időnként a frissen kaszált széna illatára emlékeztető illatjegy egészíti ki. A „Piment d’Espelette” érett állapotban piros színű. A szóban forgó oltalom alatt álló eredetmegjelölés a fűszerpaprika három formájára vonatkozik:

— friss, egész paprika. Bőrszíne sehol nem zöld, formája szabályos, kúpszerű, héja sima, hossza 7–14 cm (a kocsány nélkül),

— füzérbe fűzött paprika: a paprikákat kettesével (halszálka mintában), hármasával (háromszög alakban) vagy négyesével (kereszteket formálva) fűzik fel. Színük piros, formájuk szabályos, kúpszerű, héjuk sima, hosszuk pedig 7–14 cm (a kocsány nélkül). Egy-egy füzéren 20, 30, 40, 60, 80 vagy 100 paprika található, amelyek nagyjából azonos méretűek. A füzérnek mind az összképet, mind az egyes paprikák alakját és méretét tekintve harmonikus és szabályos elrendezésűnek kell lennie, így formája elősegíti a paprikák érését és kiszáradását,

— őrlemény: az őrlemény kizárólag egyazon gazdaságból származó paprikák feldolgozásával készül. Az őrlésre az érlelési időszakot követően, a szárítás sütőben való befejezése után kerül sor. A „Piment d’Espelette” fűszerpaprika őrleményének színe a narancssárgás és a barnáspiros között változik. Az őrleménynek olyan finomságúnak kell lennie, hogy a szemcseméret ne haladja meg az 5 mm-t. A „Piment d’Espelette” paprikaőrleményt erőteljes illat jellemzi, amelyben a gyümölcsös, a pörkölt és/vagy a szénára emlékeztető aromák dominálnak, amelyekhez a szájpadláson fokozatosan vagy forróságérzet formájában jelentkező, többé-kevésbé hosszú ideig érezhető, meglehetősen, de nem égetően csípős íz társul. A „Piment d’Espelette” őrlemény ízében enyhén édeskés és/vagy kesernyés ízjegyek is jelen lehetnek. A paprikaőrlemény nedvességtartalma nem éri el a 12 %-ot.

3.3. Nyersanyagok (kizárólag feldolgozott termék esetében):

—

3.4. Takarmány (kizárólag állati eredetű termékek esetében):

—

3.5. Az előállítás azon műveletei, amelyeket a meghatározott földrajzi területen kell végrehajtani:

A paprikák termesztésének és feldolgozásának a földrajzi területen kell történnie.

3.6. A szeletelésre, aprításra, csomagolásra stb. vonatkozó egyedi szabályok:

A csomagolásra a termelés földrajzi területén kerül sor. Ezen előírás célja az, hogy garantálja a termék eredetiségét és tulajdonságainak, jellemzőinek fennmaradását, és egyúttal védelmet biztosítson a „Piment d’Espelette” eredetmegjelölés számára.

A paprikát az optimális érettség elérésekor szedik le, amikor a termés színe már egyöntetűen piros (vagyis héja már sehol nem zöld). A szedésre rendszeres időközönként kerül sor. Érett voltukból kifolyólag a paprikák sérülékenyek, ezért a leszedésüket követő műveleteket elővigyázatossággal kell végezni. A termékleírásban foglalt rendelkezések célja a fűszerpaprika különleges tulajdonságainak megőrzése.

A paprikákat a leszedést követő 48 órán belül átválogatják, majd vagy frissen elszállítják, vagy felfűzik, vagy őrlemény készítése céljából további érlelésnek vetik alá.

Az egészben és frissen vagy felfűzve történő kiszerelésre szánt paprikák egyedi válogatáson mennek át. E művelethez különleges szakértelemre, a termék alapos ismeretére és megfelelő megítélésére van szükség annak érdekében, hogy garantálható legyen a paprikák kifogástalan minősége (szabályos, kúpszerű alak, sima héj, 7–14 cm közötti hosszúság).

Az egész, friss paprikákat az elszállításig napsütéstől és nedvességtől védett helyen tárolják. Azonosítóval ellátott rekeszekbe csomagolják őket, amelyeket kizárólag a „Piment d’Espelette” eredetmegjelölés hatálya alá tartozó fűszerpaprika kiszerelésére használnak. Egy-egy rekesz legfeljebb 15 kg paprikát tartalmazhat, a rekesz magassága pedig nem haladhatja meg a 25 cm-t.

A 20, 30, 40, 60, 80 vagy 100 paprikából álló füzérben történő értékesítésre szánt paprikákat a termelő kézzel fűzi fel élelmiszer-ipari zsinegre. E művelethez különleges szakértelemre, a termék alapos ismeretére és megfelelő megítélésére van szükség. Ennek az oltalom alatt álló eredetmegjelöléssel ellátott termékkel foglalkozó gazdasági szereplők birtokában lévő szakértelemnek köszönhetően alakult ki a termék leírásában foglaltaknak megfelelő, mind az összkép, mind az egyes paprikák alakja és mérete tekintetében harmonikus és szabályos elrendezésű paprikafüzér.

Az őrlemény formájában történő értékesítésre szánt paprikákat a válogatást követően legalább 15 napon át meleg, jól szellőző helyen érlelik. Az érlelés végén a paprikákat kicsumázzák, megszárítják és megőrlik. A feldolgozás e műveletei a paprika tulajdonságainak tökéletes ismeretére és a nemzedékről nemzedékre hagyományozott szaktudásra vezethetők vissza.

Az őrlemény csomagolása a termelési folyamat meghatározó fontosságú szakasza, amelyet úgy kell végrehajtani, hogy megmaradjanak a termék érzékszervi tulajdonságai.

Az előállított őrlemény nedvességtartalma nem érheti el a 12 %-ot. A fűszerpaprika-őrleményt a narancssárgás és a barnáspiros között változó szín, továbbá olyan, erőteljes illat jellemzi, amelyben a gyümölcsös, a pörkölt és/vagy a szénára emlékeztető aromák dominálnak, amelyekhez a szájpadláson fokozatosan vagy forróságérzet formájában jelentkező, többé-kevésbé hosszú ideig érezhető, meglehetősen, de nem égetően csípős íz társul. Az őrlemény ízében enyhén édeskés és/vagy kesernyés ízjegyek is jelen lehetnek.

Az őrlés után az őrleményt lehegesztett vákuumtasakban kell tárolni.

E művelet megfelelően gyorsan történő elvégzése révén megóvható az őrlemény a különféle érzékszervi hibák – például a kifejezetten keserű íz, a nedves szénát felidéző aromák, a gombák, a penész és az avas íz – megjelenésétől. Ha az őrleményt nem csomagolják be közvetlenül az őrlés után, megszívhatja magát nedvességgel, különféle anyagok szennyezhetik be, és rövid időn belül jelentős romlás következhet be értékes tulajdonságaiban.

Az őrlemény 250 grammos, 500 grammos, 1 kilogrammos és 5 kilogrammos vákuumzacskókban, valamint hermetikusan lezárt üvegedényekben hozható forgalomba fogyasztás céljából. Tilos bárminemű színezék, adalékanyag vagy tartósítószer hozzáadása, kivéve az inert gázt.

Tekintettel a paprikaőrlemény más termékekkel való esetleges keverésének lehetőségére, a meghatározott földrajzi területen történő csomagolásra vonatkozó kötelezettség a nyomon követhetőséget és az eredetet hivatott garantálni.

3.7. A címkézésre vonatkozó egyedi szabályok:

A „Piment d'Espelette”/„Piment d'Espelette-Ezpeletako Biperra” eredetmegjelöléssel ellátott friss, füzérbe fűzött vagy őrölt fűszerpaprika címkéjén fel kell tüntetni – a címkén szereplő legnagyobb karakterek méreténél legalább 1,3-szer nagyobb méretű karakterekkel – a „Piment d'Espelette”/„Piment d'Espelette-Ezpeletako Biperra” eredetmegjelölés megnevezését. A címkén szerepelnie kell az európai uniós OEM-logónak. A logót az eredetmegjelölés megnevezése egészíti ki, közbülső jelölések nélkül.

A címkén közvetlenül az eredetmegjelölés megnevezése előtt vagy után, közbülső jelölések nélkül feltüntethető továbbá az „appellation d'origine protégée” (oltalom alatt álló eredetmegjelölés) vagy az „AOP” (OEM) jelölés is.

A címkéken kívül a kísérőokmányokon, a számlákon és a jelölésekben is meg kell jelennie az eredetmegjelölés megnevezésének és az „appellation d'origine protégée” és/vagy az „AOP” jelölésnek és/vagy az európai uniós OEM-logónak.

4. A földrajzi terület tömör meghatározása:

A földrajzi terület Pyrénées-Atlantiques megye 10 településének területére terjed ki: Larressore és Souraïde esetében a település területének egészére, Aïnhoa, Cambo les Bains, Espelette, Halsou, Itxassou, Jatxou, Saint-Pée sur Nivelle és Ustaritz esetében pedig a település területének egy részére.

A csak részben lefedett települések vonatkozásában az önkormányzatnál letétbe van helyezve egy, a földrajzi terület határait megjelölő térképészeti dokumentum. Az e települések területén fekvő érintett zónák térképészeti meghatározása az INSPIRE irányelv előírásainak megfelelően megtekinthető az illetékes nemzeti hatóság honlapján.

5. Kapcsolat a földrajzi területtel:

5.1. A földrajzi terület sajátosságai:

A Dél-Franciaországban található, kis kiterjedésű Espelette régiót délies, óceáni éghajlat jellemzi: a nyár meleg (a júliusi középhőmérséklet legfeljebb 25 °C), a tél enyhe (a januári középhőmérséklet 12 °C), ritka a fagy (évente átlagosan 23 nap), és még ritkább a nappali fagy (20 év alatt 8 ilyen nap volt).

Az espelette-i övezet – noha az óceán közelében fekszik – nincs kitéve az óceán és a szárazföld közötti hőmérsékletkülönbség következtében kialakuló tengeri szellőknek, mivel egy körülbelül 100 méteres magasságú dombvonulat védi, amely a szélfogó szerepét tölti be, és megakadályozza a növények párolgását és kiszáradását.

Emellett az Espelette-et körülvevő pireneusi dombok és hegyek egyfajta – észak-nyugat felé nyitott – amfiteátrumot formáznak. Az óceán felől érkező nedves légáramlatok és az említett domborulatok találkozásának eredményeként a területet bőséges és rendszeres csapadék éri. Az elmúlt 20 év adatai alapján számított átlagos csapadékmennyiség Espelette-ben 1 800 mm.

Évente átlagosan 180 csapadékos nap van. Ezzel összefüggésben a vízháztartási mérleg – amely a belépő és a távozó vízmennyiség különbözete – e tengerszint feletti magasságnál itt a legnagyobb Franciaországban. Végezetül a környező domborulatok fokozzák a felhőzöttséget, és ezáltal szabályozzák a hőmérsékletet, valamint csökkentik a nappali és az éjszakai hőmérséklet közötti különbséget.

A fűszerpaprika-növénnyel beültetendő parcellák kiválasztásánál fontos szempont az éghajlatban rejlő lehetőségek minél nagyobb mértékű kiaknázása. A parcellák kijelölése több hónappal az ültetést megelőzően történik, különleges eljárás szerint. A parcelláknak kellően termékenynek és szerves anyagban gazdagnak kell lenniük ahhoz, hogy ki tudják elégíteni a növény szükségleteit, lehetővé kell tenniük annak elegendő mennyiségű vízzel való ellátását és a megfelelő vízelvezetést, továbbá a napsütésnek való kitettség és az erózió veszélyének kiküszöbölése szempontjából kedvező elhelyezkedésűnek kell lenniük. E parcellák talajszerkezetét az agyagos, az iszapos és a homokos talaj kiegyensúlyozott keveréke jellemzi. A parcellákat szinte minden évben megtrágyázzák kellően lebomlott állapotban lévő szerves trágyával.

Végezetül a Pireneusok hegyvonulata az északi és a déli hegyoldalak között kialakuló főnhatás révén a haïze hegoának nevezett déli szél kialakulását idézi elő. Ennek a meleg szélnek az érintett régióban megvan az a sajátossága, hogy éjjel és nappal azonos erősségű. Ősszel és télen gyakran fúj, ezáltal igen kedvező hatást gyakorol a paprika utóérési és száradási folyamatára.

A feljegyzett meteorológiai adatokból világosan látszik, hogy a kis kiterjedésű espelette-i régió egyedi éghajlati adottságokkal rendelkezik, amelyek földrajzi és geomorfológiai helyzetének együttes hatásaira vezethetők vissza.

5.2. A termék sajátosságai:

A „Piment d’Espelette”-et erőteljes illat jellemzi, amelyben a gyümölcsös és/vagy a pörkölt aromák dominálnak; ezeket az aromákat – amelyek általában a szájpadláson érzékelt, meglehetősen, de nem égetően csípős ízzel kapcsolódnak össze – időnként a frissen kaszált széna illatára emlékeztető illatjegy egészíti ki. A „Piment d’Espelette” érett állapotban piros színű. A szóban forgó oltalom alatt álló eredetmegjelölés a fűszerpaprika három formájára vonatkozik: a friss, egész paprikára, a paprikaőrleményre és a füzérbe fűzött paprikára.

A fűszerpaprikát a XVI. században telepítették be az espelette-i régióba. Spanyolországon keresztül jutott el Labourd tartományba, a kukoricához hasonlóan a Nive völgyén át. A Capsicum fajba tartozó, fűszerként használt paprikákról a XVII. században történt először említés. E paprikák előnyös alternatívát kínáltak az addig magas költségek mellett importált feketeborssal szemben, és fokozatosan átvették annak szerepét a húsok fűszerezésében és tartósításában.

A paprikáknak gyógyító hatást is tulajdonítottak, így azok idővel megjelentek a házipatikákban is. Manuel de Larramendi atya 1745-ben kiadott baszk szótárában az olvasható, hogy a „Piment d'Espelette” fűszerként használatos.

A paprikatermesztés nők által művelt veteményeskertekben folyt, elsősorban házi fogyasztásra, másodsorban pedig az Espelette-ben a kereskedelem XV. Lajos általi engedélyezése nyomán nagy számban megtelepedett, hús- és hentesárut előállító iparosoknak és fogadósoknak történő értékesítés céljából.

A vidéki tájaknak a XIX. és a XX. században bekövetkezett mélyreható átalakulása ellenére a „Piment d’Espelette” termesztése fennmaradt, és szorosan összefonódott a helyi gasztronómiával és az érintett régió erős identitástudatával.

A „Piment d’Espelette” termesztéséből származó bevétel még a közelmúltban is jellemzően a termesztéssel foglalkozó nők személyes jövedelme volt, amely kiegészítette a kisméretű, növénytermesztéssel és állattartással is foglalkozó vegyesgazdaságok szerény jövedelmét.

A paprikatermesztés fejlődése ily módon összefügg a hagyományos vegyesgazdaságok fennmaradásával.

A házak homlokzatán ősszel füzérekben szárított paprika a régió kultúrájának szembeötlő és jellegzetes eleme.

A „Piment d’Espelette” ma az egyetlen olyan, fűszerként használt hagyományos paprika, amelyet Franciaországban termesztenek. A Capsicum annuum L. faj – amelybe ez a paprika tartozik – ugyanis a trópusi égövből származik, vagyis nem lenne alkalmas a franciaországi éghajlati viszonyok közötti termesztésre és feldolgozásra e rendkívüli körülmények nélkül, és az említett éghajlati viszonyokhoz alkalmazkodott fajtatípus kivételével.

Emlékeztetni kell arra, hogy a botanikusok körében 1930 óta ismert tény, miszerint a Capsicum annuum faj a talajtani és éghajlati adottságoktól függően különböző jellegzetességeket mutathat.

A növény őseinek trópusi eredete ma is megmutatkozik abban, hogy termesztéséhez számos éghajlati feltételnek kell teljesülnie. A vízellátásnak különösen bőségesnek és rendszeresnek kell lennie, mivel a növény sem a vízhiányt, sem a túl sok vizet nem tűri. A gyökerek túlöntözése a növény fejlődésének végleges megszakadásához vezet. Hasonlóképpen, a növény csak akkor indul fejlődésnek, ha a talaj hőmérséklete meghaladja a 12 °C-ot, viszont jelentős ütemben fejlődik, ha az átlagos hőmérséklet eléri a 20 °C-ot, és csekély eltérés van a nappali és az éjszakai hőmérséklet között.

5.3. A földrajzi terület és (OEM esetében) a termék minősége vagy jellemzői közötti vagy (OFJ esetében) a termék különleges minősége, hírneve vagy egyéb jellemzője közötti okozati kapcsolat:

Espelette kis kiterjedésű régiójának éghajlata – e szélességi körön egyedülálló kombinációban – egyesíti mindazokat a hőmérsékleti és nedvességi feltételeket, amelyek a növény és annak fűszerré történő feldolgozása szempontjából elengedhetetlenek. A terület hőmérsékleti viszonyai, csapadékossága és kis hőingadozásai megfelelnek a növény igényeinek.

A helyi fajtatípus a termelők által – akik eredetileg kizárólag nők voltak – régidőktől fogva alkalmazott szelektív növénytermesztés eredményeként alakult ki. Tulajdonságai teljes összhangban vannak a környezeti viszonyokkal, és lehetővé teszik, hogy a paprikából határozottan egyedi – aromás és pikáns, de nem égetően csípős – fűszer készüljön.

A helyi fajtatípus kialakulása közvetlenül a helyi termelők megfigyeléseire és szakértelmére vezethető vissza: kifejezésre juttatja a termelők és a környezet közötti szoros kapcsolatot, és különösen jól alkalmazkodott a terület éghajlati viszonyaihoz.

A vetőmag kiválasztásától a fűszer valamennyi érzékszervi tulajdonságának megőrzését célzó tartósításig bezárólag a termelés minden szakasza a helyi, naprakész szakértelem szerint valósul meg. E szakértelem komoly tanulási folyamat eredménye. A „Piment d'Espelette” termesztése és feldolgozása jó megfigyelőképességet és sok manuális munkát igényel. A termesztéssel foglalkozó férfiak és nők az évszázadok során képesek voltak fenntartani a fajtatípust és a hagyományos művelési, szárítási és feldolgozási technikákat, amelyeknek köszönhetően sikerült megőrizni a termék eredeti tulajdonságait.

A „Piment d'Espelette” különleges helyet foglal el a helyi gasztronómiában és kultúrában. Franciaország-szerte Baszkföld fűszereként emlegetik. Például számos helyi kifejezés ered a „piment” [paprika] szóból, az espelette-i paprikaünnep pedig az egész régióban rangos eseménynek számít, mivel azon a napon mintegy 20 000 látogató özönli el a falut, hogy vásároljon a paprikából és megünnepelje a „Piment d'Espelette”-et.

Régebben a „Piment d'Espelette” anyagi függetlenséget biztosított a termesztésével foglalkozó nőknek, napjainkban pedig mintegy hatvan mezőgazdasági üzem bevételének jelentős hányada származik belőle, és a termelése lehetővé teszi a kis családi gazdaságok létrehozását, illetve fenntartását.

Az érintett területen számos hús- és hentesárut, illetve készételt előállító vállalkozás és étterem tevékenysége kapcsolódik közvetlenül a „Piment d'Espelette”-hez.

Nemzeti szinten a híres francia gasztronómiát képviselő mesterszakácsok hűségesek a „Piment d'Espelette”-hez, amely gyakran képezi receptjeik egyik titkos összetevőjét.

Hivatkozás a termékleírás közzétételére:

(az 510/2006/EK rendelet 5. cikkének (7) bekezdése (4))

https://www.inao.gouv.fr/fichier/CDCPimentDEspelette.pdf

(1) HL L 343., 2012.12.14., 1. o.

(2) HL L 93., 2006.3.31., 12. o. Felváltotta a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendelet.

(3) L. 2. lábjegyzet.

(4) Felváltotta a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendelet.